過晉陽宮
作者：明皇帝
朝代：唐

paragraphs: 緬想封唐處，實惟建國初。
俯察伊晉野，仰觀乃參虛。
井邑龍斯躍，城池鳳翔餘。
林塘猶沛澤，臺榭宛舊居。
運革祚中否，時遷命茲符。
顧循承丕構，怵惕多憂虞。
尚恐威不逮，復慮化未孚。
豈徒勞轍迹，所期訓戎車。
習俗問黎人，親巡慰里閭。
永言念成功，頌德臨康衢。
長懷經綸日，歎息履庭隅。
艱難安可忘，欲去良踟躕。